## Rješenje ministarstva rada i socijalne skrbi o ispunjavanju Zakona propisanih uvjeta udruga sindikata više razine

### NN 14/2000 (4.2.2000.), Rješenje ministarstva rada i socijalne skrbi o ispunjavanju Zakona propisanih uvjeta udruga sindikata više razine

# MINISTARSTVO RADA I SOCIJALNE SKRBI

Ministar rada i socijalne skrbi temeljem odredbe čl. 9. st. 1. Zakona
o načinu određivanja zastupljenosti udruga sindikata više razine u tripartitnim
tijelima na nacionalnoj razini ("Narodne novine" br. 19/99, u nastavku:
Zakon) donosi

## RJEŠENJE

Utvrđuje se da sve uvjete iz članka 2. Zakona ispunjavaju sljedeće udruge
sindikata više razine:

1. Hrvatska udruga sindikata, Zagreb, Trg kralja Petra Krešimira IV.
br. 2

2. Matica hrvatskih sindikata javnih službi, Zagreb, Trg m. Tita 4

3. Nezavisni hrvatski sindikati, Zagreb, Vodovodna 11

4. Savez samostalnih sindikata Hrvatske, Zagreb, Trg kralja Petra Krešimira
IV. br. 2

5. Udruga radničkih sindikata Hrvatske, Zagreb, Ul. kralja Držislava
4.

Utvrđuje se da su prema popisima poslodavaca koje su udruge sindikata
više razine priložile zahtjevima za utvrđivanje ispunjavanja uvjeta dostavljenim
Ministarstvu rada i socijalne skrbi do 6. travnja 1999. g. te udruge imale
sljedeći ukupni broj članova svih sindikata udruženih u pojedinu udrugu,
kojim članovima se usteže sindikalna članarina pri isplati plaća:

1. Hrvatska udruga sindikata, Zagreb                           32.493
člana

2. Matica hrvatskih sindikata javnih službi,
    Zagreb                                                                   46.282
člana

3. Nezavisni hrvatski sindikati, Zagreb                        40.455
članova

4. Savez samostalnih sindikata Hrvatske,
    Zagreb                                                                  289.651
član

5. Udruga radničkih sindikata Hrvatske,
    Zagreb                                                                   31.458
članova.

Ovo je rješenje konačno i mora se objaviti u "Narodnim novinama".

Obrazloženje

Zahtjeve za utvrđivanje ispunjavanja uvjeta s prilozima iz čl. 4. Zakona
podnijelo je u roku iz čl. 3. st. 1. Zakona, tj. do 6. travnja 1999., pet
udruga sindikata više razine navedenih u st. 1. izreke ovog rješenja.

Ministar rada i socijalne skrbi je temeljem odredbe čl. 5. Zakona rješenjem
od 10. svibnja 1999. imenovao Povjerenstvo za utvrđivanje ispunjavanja
uvjeta od strane udruga sindikata više razine za zastupljenost u nacionalnim
tripartitnim tijelima (u nastavku: Povjerenstvo) od 15 članova, sastavljeno
prema odredbi čl. 3. st. 2. Zakona, a 21. svibnja 1999. ministar je temeljem
odredbe čl. 6. st. 2. Zakona donio Uputu o načinu sastavljanja i dostavljanja
podataka o zaposlenicima kojima se pri isplati plaća usteže sindikalna
članarina.

Povjerenstvo je zbog velikog obima posla te radi statusnih promjena,
stečajeva, likvidacija i drugih promjena u odnosu na stanje prema prijavama
o poslodavcima, a radi što veće usklađenosti sa stvarnim stanjem, odlučilo
nastaviti raditi po proteku roka iz čl. 8. Zakona i konačno stanje utvrdilo
je zapisnikom od 19. siječnja 2000. g.

Stoga je prema podacima utvrđenim od strane Povjerenstva, a temeljem
odredaba čl. 9. st. 1. i 2. Zakona, riješeno kao u izreci.

NAPUTAK O PRAVNOM LIJEKU:

Protiv ovog rješenja svaka udruga iz st. 1. izreke rješenja može pokrenuti
upravni spor tužbom podnijetom Upravnom sudu Republike Hrvatske u roku
od 30 dana od dana dostavljanja rješenja.

Klasa: UP/I-006-04/00-01/33
Urbroj: 524-02-00-1
Zagreb, 20. siječnja 2000.

Ministar
**Joso Škara,** v. r.

Rješenje, NN 14/2000-181